**Παγκόσμια Ημέρα Ψυχικής Υγείας**

**“Η Ανάδειξη των προβλημάτων ψυχικής υγείας στην Περιφέρεια Δυτικής Ελλάδας, στη Ζάκυνθο και την Κεφαλονιά”**

Τα προβλήματα ψυχικής υγείας αποτελούν μια από τις πιο σημαντικές προκλήσεις των σύγχρονων κοινωνιών. Δεν είναι τυχαίο, μάλιστα, ότι σχεδόν μια δεκαετία πριν, ο Οργανισμός Οικονομικής Συνεργασίας και Ανάπτυξης (ΟΟΣΑ) είχε χαρακτηρίσει τα προβλήματα ψυχικής υγείας ως «ανεπίλυτη πρόκληση». Οι πολλαπλές κρίσεις με τις οποίες έχει έρθει αντιμέτωπος ο πληθυσμός τις τελευταίες δυο δεκαετίες και ιδιαίτερα την τελευταία πενταετία -όπως η οικονομική κρίση, η υγειονομική κρίση, η ενεργειακή κρίση και η πληθωριστική κρίση- έχουν σημαντικό αντίκτυπο στην ψυχική υγεία. Η αβεβαιότητα για το αύριο, η μείωση των εισοδημάτων μας, ο φόβος ότι δεν θα μπορέσουμε να ανταποκριθούμε στην κάλυψη των καθημερινών αναγκών μας έχει ως αποτέλεσμα τη σημαντική αύξηση του πληθυσμού που αντιμετωπίζει προβλήματα ψυχική υγείας.

Παρά το γεγονός ότι όλοι οι πολίτες δύνανται να έρθουν αντιμέτωποι με προβλήματα ψυχικής υγείας, για τα άτομα με αναπηρία αυτός ο κίνδυνος είναι ακόμη μεγαλύτερος. Η έλλειψη δομών, προστατευόμενων διαμερισμάτων και άλλων υποστηρικτικών υπηρεσιών στην κοινότητα θέτουν εμπόδια και περιορισμούς στη συμπερίληψη των ατόμων με αναπηρία. Η περιορισμένη συμμετοχή στην απασχόληση. Η φτώχεια. Ο κοινωνικός αποκλεισμός. Το στίγμα και οι προκαταλήψεις. Η βία. Καθώς και οι διακρίσεις που δυστυχώς τα άτομα με αναπηρία συνεχίζουν να βιώνουν στην καθημερινή τους ζωή, είναι παράγοντες που μπορούν να επηρεάσουν σημαντικά την ψυχική τους υγεία.

Το Άρθρο 25 της Σύμβασης των Ηνωμένων Εθνών για τα Δικαιώματα των Ατόμων με Αναπηρίες, που η χώρα μας έχει κυρώσει με το ν. 4074/2012, προβλέπει ότι τα άτομα με αναπηρία έχουν το δικαίωμα να απολαμβάνουν το υψηλότερο δυνατό επίπεδο υγείας, συνεπώς και ψυχικής υγείας, χωρίς διακρίσεις λόγω της αναπηρίας τους. Ωστόσο, παρόλο που οι ανάγκες του πληθυσμού -με ή χωρίς αναπηρία- για υπηρεσίες ψυχικής υγείας ολοένα και αυξάνονται, οι σημαντικές περικοπές -λόγω των δημοσιονομικών πολιτικών λιτότητας- στους προϋπολογισμούς των υφιστάμενων συστημάτων ψυχικής υγείας έχει ως αποτέλεσμα την αδυναμία αυτών να ανταποκριθούν σε αυτές.

Ειδικότερα, οι περικοπές στη χρηματοδότηση των υφιστάμενων συστημάτων ψυχικής υγείας «μεταφράζονται» σε: α) υποβάθμιση των υπηρεσιών ψυχικής υγείας, β) έλλειψη προσωπικού στις Μονάδες Ψυχικής Υγείας και εξάντληση του υπάρχοντος προσωπικού, γ) ανεπαρκής εκπαίδευση των επαγγελματιών ψυχικής υγείας των εν λόγω μονάδων στα δικαιώματα των ατόμων με ψυχοκοινωνικές αναπηρίες, δ) αυξημένη χρήση τεχνολογιών καθήλωσης και μέτρων περιορισμού της ελεύθερης κυκλοφορίας των ατόμων με ψυχοκοινωνικές αναπηρίες, ε) μη λήψη μέτρων για τη βελτίωση της προσβασιμότητας των υφιστάμενων υπηρεσιών ψυχικής υγείας, και στ) έλλειψη επαρκών μονάδων για την παροχή υπηρεσιών ψυχικής υγείας σε άτομα με ψυχοκοινωνικές αναπηρίες.

Για την ΕΣΑμεΑ, η άρση των εμπόδιων που υφίστανται τα άτομα με αναπηρία, και πόσο μάλλον τα άτομα με ψυχοκοινωνικές αναπηρίες, ως προς την πρόσβαση τους σε υπηρεσίες ψυχικής υγείας αποτελούν προτεραιότητά μας. Προς την κατεύθυνση αυτή, μεταξύ των πάγιων αιτημάτων μας, είναι α) η προσβασιμότητα και η ποικιλία των υπηρεσιών ψυχικής υγείας στην κοινότητα, β) η ενεργή εμπλοκή των οργανώσεων ατόμων με αναπηρία, των χρηστών και πρώην χρηστών ψυχικής υγείας και επιζώντων ψυχιατρικής στον σχεδιασμό, στην εφαρμογή και στην παρακολούθηση των σχετικών πολιτικών και προγραμμάτων για την ψυχική υγεία, γ) στην ευαισθητοποίηση της κοινωνίας αφενός για τα δικαιώματα των ατόμων με ψυχοκοινωνικές αναπηρίες, αφετέρου για την ψυχική υγεία, και δ) στην εκπαίδευση των επαγγελματιών ψυχικής υγείας στα δικαιώματα των ατόμων με αναπηρία.